als_Latn dik_Latn sag_Latn
E shtuna futbollistike sjell sfida interesante nga kompeticionet më elitare të Europës në ekranin e Supersport.
E shtuna futbollistike sjell sfida interesante nga kompeticionet më elitare të Europës në ekranin e Supersport. E gjithë vëmendja padyshim shkon te takimi i mbrëmjes në Olimpico, ku Lazio pret Juventusin kryesues të Serisë A. Nën drejtimin e trajnerit Reja, bardhekaltërit duket se kanë gjetur ritmin që u mungonte më parë kur në krye kishin Petkoviç, por gjithsesi nuk pritet ta kenë të lehtë përballë një Juventusi që e ka të gjatë serinë e takimeve pa pësuar disfatë. Vendasit kanë shansin më të mirë për t’u hakmarrë për dy humbjet e këtij sezoni, e para 4-0 në Superkupë dhe më pas 4-1 në kampionat. Të karikuar nga Reja, bardhekaltërit në ndeshjet e fundit kanë siguruar 7 pikë nga 9 të mundshme, pa harruar edhe avancimin në Kupën e Italisë. Jo më pak i rëndësishëm është edhe takimi tjetër mes Napolit që kërkon të rikthehet te fitorja pas barazimit me Bolognan dhe Chievos që synon të marrë pikë për të siguruar qëndrimin në Serinë A. Një lajm i mirë për të kaltërit është padyshim rikthimi i mundshëm i Hamsik, i cili mungon prej 6 javësh për shkak dëmtimi. Në fakt mungesa e sllovakut nuk është ndjerë shumë, por gjithsesi rikthimi është mëse i mirëpritur te napoletanët.
Ndërkohë në Spanjë dueli i radhës për Realin e Madridit është me Granadan në Bernabeu. Ekipi i Ancelottit nuk njeh humbje prej 10 takimesh dhe po përjeton formën më të mirë, në momentin e duhur. Ata që mendonin se madrilenët mund të konsiderohen jashtë luftës për titull kanë gabuar, Los Blancos ndodhen tashmë vetëm 1 pikë prapa Barçës e Atleticos dhe një hap fals është i patolerueshëm. Deciziv për fatin e trajnerit Martinez konsiderohet takimi tjetër i Primeras mes Valladolid dhe Villarrealit. Tekniku i vendasve do të kërkojë jo vetëm shkëputjen e skuadrës nga fundi i tabelës, por një rezultat pozitiv do të shërbente gjithashtu edhe për konfirmimin e tij në krye të skuadrës. Në Mestalla, Valencia pret Espanyol me vendasit që ndahen vetëm nga 1 pikë nga miqtë, por shifrat flasin në favor të tyre. Në 10 takimet e fundit të luajtur në Mestalla, 9 prej tyre i ka fituar Valencia, e cila fitoren e ka si objektiv kryesor për t’iu afruar edhe më shumë zonës së futbollit europian.
Në Bundesliga, pushimet kanë marrë fund për Borussia Dortmund, që duhet të zbresë në fushë për t’u përballur me Augsburgun. E mbetur jashtë garës për titullin kampion, skuadra e Jurgen Klopp megjithatë e ka një objektiv për të zbritur e karikuar në Signal Iduna Park, është vendi i dytë në renditje, që nga të gjithë te verdhezinjtë konsiderohet i arritshëm deri në fund të sezonit. Pas gati 5 javësh pushim, një sfidë e lehtë në letër e pret Leverkusenin, që pas dy humbjeve të fundit, fitoren do ta kërkojë në fushën e Freiburgut. Frankfurt-Hertha është dueli tjetër i Bundesligas me dy skuadrat që pushimet e nisën me humore krejt të ndryshme. Vendasit janë të pozicinuar pranë zonës së rrezikut, ndërsa Hertha konsiderohet si surpriza e bukur e këtij sezoni dhe i gëzohet vendit të gjashtë.
Në Holandë ndërkohë e gjithë vëmendja përqëndrohet te takimi i mbrëmjes mes PSV Eindhoven dhe AZ Alkmaar. Bëhet fjalë për një ndeshje që pritet të dhurojë emocione të shumta mes dy skuadrave rivale, që në të njëjtën kohë janë fqinje përsa i përket pozicionit të tyre në mes të tabelës.
als_Latn als_Latn als_Latn als_Latn als_Latn